Διορθωτικό στην απόφαση 91/142/ΕΟΚ της Επιτροπής της 15ης Μαρτίου 1991 για την περάτωση της διαδικασίας αντιντάμπινγκ σχετικά με τις εισαγωγές σολομού Ατλαντικού καταγωγής Νορβηγίας (Επίσημη Εφημερίδα των Ευρωπαϊκών Κοινοτήτων αριθ. L 69 της 16ης Μαρτίου 1991)

Στις σελίδες 36 και 37 τα σημεία Ζ και Η και το μόνο άρθρο διαβάζονται ως εξής:

«Ζ. ΑΝΑΓΚΗ ΛΗΨΗΣ ΜΕΤΡΩΝ (35) Το 1989, η κυβέρνηση της Νορβηγίας υιοθέτησε σειρά μέτρων που συνίστανται στον περιορισμό των ποσοτήτων σολομού που παρέχονται στην αγορά. Οι περιορισμοί αφορούσαν αφενός την έκδοση νέων αδειών εκμετάλλευσης καθώς και, αφετέρου την εκτροφή ιχθυδίων και την παραγωγή μικρών σολομών.

Επιπλέον, είναι γνωστό ότι, κατά το 1989/90 η βιομηχανία της Νορβηγίας έλαβε μέτρα για να περιορίσει το πλεόνασμα της παραγωγής, στο πλαίσιο χρηματοδότησης με την επιβολή δασμού, για την παύση των εξαγωγών ιχθύων κατώτερης ποιότητας και τη σύσταση ενεργειών όπως την περιορισμένη εκτροφή και τον έλεγχο της παραγωγής μικρών σολομών για να περιορισθεί η παραγωγή.

Ο συνδυασμός των μέτρων αυτών είχε ως αποτέλεσμα να αυξηθούν οι τιμές στην κοινοτική αγορά κατά το 1990.

(36) Για το 1991, η κυβέρνηση της Νορβηγίας παρείχε ενδείξεις κατά τις οποίες η βιομηχανία της χώρας ανέλαβε την υποχρέωση να συνεχίσει τις προσπάθειές της για τον περιορισμό του πλεονάσματος της παραγωγής, να παύσει τις εξαγωγές ιχθύων κατώτερης ποιότητας και οριστικοποίησε τα σχέδιά της για να καλύψει τη συγκράτηση του πλεονάσματος της παραγωγής.

(37) Έχοντας επίγνωση των σοβαρών προβλημάτων που έχουν προξενηθεί από την αστάθεια των τιμών του σολομού, η κυβέρνηση της Νορβηγίας εξέφρασε την επιθυμία να συμβάλει στην ισόρροπη ανάπτυξη των εξαγωγών νωπού σολομού στην Κοινότητα με την παράλληλη τήρηση των παραδοσιακών ροών συναλλαγών. Στο πλαίσιο αυτό η κυβέρνηση της Νορβηγίας ανέφερε ότι έχει ενισχύσει τον έλεγχο των κανόνων και ρυθμίσεων της Νορβηγίας που αφορούν τις πωλήσεις και εξαγωγές σολομού που εκτρέφεται στη Νορβηγία, για παράδειγμα με την καθιέρωση κατάλληλου προγράμματος δειγματοληψίας, το οποίο εξασφαλίζει την αντιστοιχία μεταξύ των στατιστικων σχετικά με τις πωλήσεις τις οποίες παρέχει η βιομηχανία και των στοιχείων σχετικά με τις εξαγωγές που συγκεντρώνουν οι αρχές της Νορβηγίας. Επίσης ανέφερε ότι έχει βελτιώσει την εφαρμογή αυτών των κανόνων και ρυθμίσεων και ότι θα καταγγείλει κάθε ενδεχόμενη παράβαση.

Η νορβηγική κυβέρνηση εξέφρασε την επιθυμία της να προβεί σε διαβουλεύσεις με την Επιτροπή, σε επίπεδο κυβερνητικών υπευθύνων, σχετικά με την κοινοποίηση προβλήματος που εμφανίζεται στην αγορά και το οποίο προκαλεί ασυνήθη αύξηση των τιμών, με σκοπό να εξευρεθούν οι κατάλληλες λύσεις στα προβλήματα αυτά, από κοινού με τη βιομηχανία και τους εξαγωγείς της Νορβηγίας.

Υπό τις προϋποθέσεις αυτές, η Επιτροπή θεωρεί ότι δεν είναι απαραίτητο να επιβληθούν μέτρα αντιντάμπινγκ όσον αφορά το σολομό καταγωγής Νορβηγίας που εκτρέφεται για κατανάλωση. Εντούτοις η Επιτροπή θα εξαλολουθήσει στο μέλλον να ελέγχει από κοντά την κατάσταση της αγοράς όσον αφορά το σολομό που εκτρέφεται για κατανάλωση και τις εξαγωγές νορβηγικού σολομού που εκτρέφεται για κατανάλωση στην Κοινότητα και, εφόσον χρειάζεται, ή αφού το ζητήσει ένα κράτος μέλος, θα προβεί σε συνεννοήσεις με τη νορβηγική κυβέρνηση. Εφόσον δεν επιτευχθεί ικανοποιητική λύση κατόπιν των συνεννοήσεων αυτών, η Επιτροπή εξετάσει κατά πόσον είναι επείγον - αφού το ζητήσει η κοινοτική βιομηχανία - να αναλάβει νέα διαδικασία αντιντάμπινγκ.

Η. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ ΑΝΤΙΝΤΑΜΠΙΝΓΚ (38) Υπό τις παρούσες συνθήκες πρέπει να περατωθεί η διαδικασία αντιντάμπινγκ χωρίς να επιβληθούν μέτρα για την προστασία των συναλλαγών.

(39) Η Επιτροπή αντιντάμπινγκ δεν έφερε αντιρρήσεις ως προς το συμπέρασμα αυτό, εκτός από την Ιρλανδία και το Ηνωμένο Βασίλειο που επιφύλαξαν την άποψή τους. Κατά συνέπεια, σύμφωνα με τις διατάξεις του άρθρου 10 παράγραφος 1 και 9 παράγραφος 1 του κανονισμού (ΕΟΚ) αριθ. 2423/88, η Επιτροπή υπέβαλε στο Συμβούλιο έκθεση σχετικά με τα αποτελέσματα των συνεννοήσεων, μαζί με μια πρόταση για την περάτωση της έρευνας. Εφόσον το Συμβούλιο δεν έλαβε διαφορετική απόφαση εντός μηνός, εγκρίνεται η παρούσα απόφαση.

(40) Ενημερώθηκαν οι καταγγέλλοντες σχετικά με τα περιστατικά και τις εκτιμήσεις με βάση τις οποίες η Επιτροπή προτίθεται να περατώσει τη διαδικασία και δεν επιβλήθηκαν μέτρα για την προστασία των συναλλαγών. Διατύπωσαν επιφυλάξεις όσον αφορά το συμπέρασμα αυτό.

ΑΠΟΦΑΣΙΖΕΙ:

Άρθρο μόνο Η διαδικασία αντιντάμπινγκ που αφορά τις εισαγωγές σολομού Ατλαντικού καταγωγής Νορβηγίας σχετικά με τον κωδικό ΣΟ ex 0302 12 00 έχει λήξει.»